Aalborg Bibliotekerne guider til de bedste sommerbøger.

Hvis der er nogen, der ser mange bøger i løbet af en dag, er det bibliotekarer. Marie Eriksen, der arbejder på Aalborg Bibliotekerne er i sagens natur glad for bøger - og læser i gennemsnit seks bøger om ugen. Hun har kigget efter i sin ganske høje bogbunke efter en sommerferieanbefaling. For Marie Eriksen skal en god sommerferiebog gerne være lys og munter – en udflugt med sjove og farvefulde karakterer - og hun anbefaler derfor ”Solskin og parmesan” (2021) af Christoffer Holst. - En uges madlavningskursus i Italien møder fra første færd et gevaldigt benspænd, da Toscana bliver skiftet ud med Öregrund i Sverige. Samtidig er fortidens spøgelser taget med på ferie, selvom de ikke var inviteret, og så må man finde ud af, hvor meget vil man lade sine hemmeligheder spænde ben for nuet, fortæller hun om bogen. Må godt være lang En anden af bibliotekets ansatte, Nina Ovesen, har en lidt anden tilgang til sit valg af sommerbog. - En sommerbog må gerne være lidt lang, så den holder hele ferien. Og så skal den fastholde dig i den stemning, den skaber med sit drama, miljø og karakterer. Det gør Ida Jessens ’Kaptajnen og Ann Barbara’ til fulde. Hun fortæller, at det er et intenst historisk drama fra den jyske hede i 1700-tallet, hvor kampen om det uopdyrkede land står mellem pioneren, von Kahlen, og den brutale godsejer, Schinkel. Og midt i dramaet står en gådefuld kvinde, Ann Barbara. Bøger for børn Nogle gange er en god bog redningen omme på bagsædet i bilferien, når køreturen bliver lang. Eller bare som god underholdning. Og i den forbindelse har Aalborg Bibliotekerne en bogklub for de 10-14 årige. Op til sommerferien har bogklubben udvalgt to uundgåelige titler som anbefaling til alle børns sommerferielæsning. - Bogklubben har læst bogen Happy Happy af Mette Vedsø og er vilde med den. Den er perfekt til sommerlæsning, da den ikke særlig lang men superunderholdene, med noget på hjerte og svær at lægge fra sig. Happy Happy handler om Ubbe, hvis mor er død og far arbejder på genbrugspladsen. Ubbe er pænt misundelig på klassekammeraternes rige familier, deres fine huse og flotte ting. Ubbe hører om Lars Larsen og drømmer om at blive rig, som ham. En dag vender Ubbes held og en række tilfældige ting giver Ubbe en chance for at studere de riges liv, og han begynder med at spille golf. Bogen er ret sjov, selvom Ubbe har det hårdt. Bogklubben har grinet og rystet på hovedet af instamor, genbrugsfar og alle de andre elskelige personer i bogen. - Bogklubben siger: Mennesker er mennesker, golf bliver et kæmpe hit, og vi er vilde med Happy Happy, lyder anbefalingen. Speed-gys Bogklubben har desuden læst en del af bøgerne i serien ' Svingens mørke verden ' og anbefaler serien, som de kalder det speed-gys, da historierne er korte og lige når at give gåsehud på armene, inden den er slut. - Svingens mørke verden er en serie fuld af korte gys med fuld spænding fra start til slut. Perfekt til sommerferien, hvor man kan læse historierne højt sammen med vennerne i lommelygtens skærm en mørk nat. Hvis man tør, lyder det fra Aalborg Bibliotekernes børneafdeling. - Vi anbefaler serien til gyserelskere i alderen 8-10 år. Serien findes som bog og ebog ligesom flere af dem også kan høres som lydbog. Historierne er ikke mega uhyggelige, men du får lidt at tænke over. Til højtlæsning For de endnu yngre børn har Gritt, der er børnebibliotekar, også et par anbefalinger. - Den allerbedste sommerferiebog er Magnolia af Skagerak skrevet af Bent Haller. Den er skrevet så fint og så fuld af ’sommerhusferie ved havet’, at man næsten får sol på næsen og sand mellem tæerne. Den handler om Magnolia på seks år, som sammen med sin storebror og kusiner er på sommerferie hos sin mormor og morfar i deres sommerhus ved Skagerrak. En dag går de til stranden for at fiske og efter lidt tid bliver storebror træt af at fiske og giver Magnolia nettet. Hun ender med at fange en lidt mærkelig fisk, som de tager med hjem til sommerhuset. Den bliver ikke til aftensmad, men den sætter noget i gang. Perfekt som højtlæsningsbog for hele familien og børn fra 5 - 10 år. Bør læses af alle Nogle bøger henvender sig til bestemte aldersgrupper, men der er også de bøger, som bør læses af alle - ifølge Aalborg Bibliotekerne. Guldfisken Glimmer er skrevet af Jesper Wung-Zung og er en super sjov bog fuld af hævntørst og kærlighed. Den handler om den lille søde guldfisk, som bliver købt af pigen Maja og kærlighed opstår. Maja elsker Glimmer og Glimmer elsker Maja, men tiden går og en dag får Maja en kæreste, som bliver jaloux på Glimmer og skyller ham ud i toilettet. Men så beslutter Glimmer sig for at vende tilbage og tage hævn. Det er helt igennem fantastisk. Kan læses højt eller læses selv fra ni år. For hele familien Læsning - ikke mindst i ferien - er også noget man kan dyrke sammen, som familie. Og det er der mulighed for via Aalborg Bibliotekerne, hvor man kan låne en ' læsefamiliepose '. Det er en pose fuld af spil, aktiviteter, gåder, lyd og bøger, der kan samle både mor, far, bedsteforældre, teenagere og yngre børn inden for et fælles overordnet emne. Der findes læseposer om alt lige fra naturen, sociale medier, røverhistorier, humor, Havet, uhygge, opfindelser, penge, tegning og mad. Tøm en hel bogbutik Endelig minder bibliotekar Gritt også om, at hvis man er mellem seks og 15 år, så kan du deltage i Sommerbogen og få muligheden for at tømme en boghandel på fem minutter. - Du deltager ved at anbefale tre bøger, som du enten har læst eller lyttet - og så ved at have klaret nogle få udfordringer, som for eksempel ved at læse en bog med en rød forside, læse sammen med en ven eller mens du spiser en is. Det sidste burde være lige til at klare.